
1. תקציב רשות ניירות ערך לשנת 2003.
	

היו"ר יעקב ליצמן:

	בוקר טוב לכולם. אני פותח את הישיבה. ישנם שני סעיפים על סדר היום: העברות תקציביות ותקציב הרשות לניירות ערך, ואנחנו נתחיל לדון בתקציב הרשות לניירות ערך. מר משה טרי, אני פתחתי את הישיבה ולמעשה אפשר להצביע. 

משה טרי:

	אני חושב שהדברים מדברים בעד עצמם.  אני רק רוצה לומר שאנחנו נמצאים בתקופה לא פשוטה שבה רואים מה קורה בעולם ומה קורה כאן. הרשות נכנסת עכשיו לעידן שבו היא מגבשת כלים חדשים וגישות חדשות לעידוד הפעילות, לאכיפה יותר יעילה ויותר מתוחכמת.  

היו"ר יעקב ליצמן:

בשורה התחתונה, מהו הקיצוץ שיש לך?

משה טרי:

	רק היום פורסם בכמה גדלה התוספת שהייתה לרשות האמריקאית. אבל, אני חושב שבסך הכל הדברים מדברים בעד עצמם. 

היו"ר יעקב ליצמן:

	השאלה היא למה יש לך תוספת בשעה שלכולם יש קיצוץ?

משה טרי:

התוספת היא בעיקר תוספת של מיחשוב שבה אנחנו הולכים לחסוך להרבה גורמים במשק משהו מאוד משמעותי בדיווחים. החיסכון הוא לא רק מבחינה כמותית,כספית, אלא גם מבחינה של יעילות וזמינות. אלו דברים שאתה כבר שמעת אותם וזה ההמשך. 

אמנון כהן:

	 מה קורה עם נושא הלבנות ההון? היכן עומד הנושא הזה? האם תפסתם כמה אנשים שמלבינים הון? מושקעים בנושא הזה הרבה תקציבים. 

משה טרי:

אל תצפה ממני שאני אבוא ואומר נתונים. באופן כללי, אנחנו עושים עבודה. הנטל שהוטל עלינו בתחום הזה הוא נטל לא קל ואני חושב שאנחנו נושאים היום בנטל הכמעט כבד.

היו"ר יעקב ליצמן:

	האם ישנו נציג של האוצר לנושא הזה? לא. 


אמנון כהן:

	כמה חוקרים יש לנושא הזה או שהכל משולב?


משה טרי:

	זה משולב. 

אנה שניידר:

	לנושא הלבנת הון הוקמה רשות נפרדת. אני מניחה שהם עובדים בשילוב ובשיתוף פעולה. אבל, אני לא יודעת אם להם יש אנשים ספציפיים שעוסקים אך ורק בהלבנת הון. 

משה טרי:

	ספציפית, כשאנחנו בודקים אנחנו בודקים את ההיבטים האלה בעיקר אצל מנהלי התיקים וחברות הייעוץ  בניהול תיקים. 

היו"ר יעקב ליצמן:

	רבותיי, אין לי הערות.  מי בעד  אישור תקציב רשות ניירות ערך לשנת 2003 ירים את ידו? מי נגד? אושר, תודה רבה. 



	
		2. שינויים בתקציב לשנת 2002.


היו"ר יעקב ליצמן:

	אנחנו עוברים לדון בשינויים בתקציב לשנת 2002. אנחנו בפנייה מס'  488, 503 – תיירות. 
	
אשר וענונו:

	זה תמיכה שלנו ברשות הגנים.  אנחנו יוצאים בקמפיין משותף במטרה לעודד. 

היו"ר יעקב ליצמן:

	מי בעד 488, 503 ירים את ידו? מי נגד? אושר, תודה רבה אדוני. 

	אנחנו עוברים לבקשה מס' 044-32 – תחבורה. 

אמנון כהן:

	 הסרתי, הסרתי, כבוד היושב ראש,  ולכן נצביע על זה. 

היו"ר יעקב ליצמן:

	נצביע. מי בעד 044-32 ירים את ידו? מי נגד? אושר.

	אנחנו בבקשה מס' 018-39 – הפקת שידורים קהילתיים.

אמנון כהן:

	טמיר, מי עיכב?


טמיר כהן:

	כל העיכובים היו שלך.

היו"ר יעקב ליצמן:

	אנחנו לא מצביעים על זה עכשיו, נשאיר את זה לסוף. 

אמנון כהן:

	 אני רוצה לקבל הסבר על זה. 

היו"ר יעקב ליצמן:

	אנחנו עוברים לפניות. פנייה מס'  586- תוכנית הבראה ברשויות המקומיות. 


אמנון כהן:

	 באיזה רשויות מדובר? אתם מורידים ממענקי איזון ומכניסים לתוכניות הבראה.

עמית לנג:	

	התקציב של תוכניות הבראה הוא תקציב חזוי. אני לא יודע מי ייכנס, אני גם לא יודע אם כאלה יעמדו או לא יעמדו. יש כמה רשויות שעמדו בתוכנית הבראה וצריך להעביר להם כסף כי נוצר להם חוסר. לקחנו ממקורות שבהם יש קצת עודף בתוך מענקי האיזון. 

אמנון כהן:

	 האם יש לך עודף באיזון?

עמית לנג:

	מענקי האיזון מחולקים הרי על פי נוסחה ותמיד שומרים איזשהי רזרבה לתיקונים, אם יהיו  טעויות. זה אף פעם לא ה-100%, כי כך אתה נכנס מראש לבעיה. יש פה שלושה מיליון שקל בסך הכל מתוך תקציב של שלושה מיליארד וזה לא כסף גדול. אבל, זה פותר בעיות לכמה רשויות. 

אמנון כהן:

	בשביל מה לקחת מהאיזון?

עמית לנג:

זה בתוך הרזרבות של האיזון. אתה לא רואה את זה כי זה בתוכנית ובתוך זה יש תקנות. זה בתוך הרזרבות של מענקי האיזון.

היו"ר יעקב ליצמן: 

	מי בעד 586 ירים את ידו? מי נגד? אושר, תודה רבה. 

	אנחנו עוברים לפנייה מס' 584, 583 - קליטת העלייה בחינוך העצמאי.


אמנון כהן:

	 קליטת העלייה בחינוך העצמאי היא דבר חשוב מאוד. 

אפרת כהן:

	הפנייה נועדה להעביר מיליון וחצי לצורך פעילות קליטת עלייה בחינוך העצמאי. 

היו"ר יעקב ליצמן:

	מי בעד 583, 584 ירים את ידו? מי נגד? אושר, תודה רבה.

	אנחנו בפנייה מס' 573 - בריאות, תיקון טעות. 


גלעד שמיר:

	מדובר בספיח של פנייה שכבר אושרה בשבוע שעבר של העברת שבעים מיליון שקלים בגין רשלנות רפואית בבתי החולים. הכסף הועבר לתקנה לא נכונה בסעיף רזרבה ואנחנו מבקשים להעביר את זה מאותה תקנה לתקנה אחרת. 

אמנון כהן:

	 על פי אילו פרמטרים נעשות התמיכות בבתי החולים הציבוריים?

גלעד שמיר:

	מדובר בכסף, בסבסוד שמשרד האוצר נותן בגין מימון העלויות של הביטוח של רשלנות רפואית, של ענבל בבתי החולים הכללים. זה הסבסוד שמשרד האוצר מעניק על פי הסכמים בין משרד הבריאות לאוצר. הסכום הזה עובר לבתי החולים הממשלתיים באמצעות חשבות המשרד על פי הביצוע בשנים קודמות.

היו"ר יעקב ליצמן:

	מי בעד פנייה מס' 573 ירים את ידו? מי נגד? אושר, תודה רבה. 

	אנחנו עוברים לפנייה של התמ"ס מס' 574. 

אמיר אסרף:

	מדובר פה  בשינויים פנימיים בתקציב המשרד. אין פה משהו מיוחד. המשרד ביקש להעביר יותר כסף לטובת נושא שירותים מרכזיים במקום אמרכלות ורכישת שירותים שונים, רואי חשבון ודברים כאלו. 

אמנון כהן:

	 מה זה שירותים מרכזיים?

אמיר אסרף:

	יש מקומות בהם אתה נאלץ לשלוח רואה חשבון לבדיקות. במהלך הזמן הם גילו שיש להם קצת חוסר בבדיקות האלה בפועל  ובדברים אחרים נשאר להם עודף. בשירותים מרכזיים אנחנו מדברים לרוב על קניית שירותי כוח אדם, יש להם שם חוסר. המשרד הציג מקורות אלטרנטיביים לעניין ולא התנגדנו לזה. 
אמנון כהן:

	 אבל, אתה מוריד כסף מהיחידה לאזורי פיתוח. 

אמיר אסרף:

	נכון, אבל תסתכל במה זה, בייעוץ וביקורת. זה הסעיף השוטף שלהם, זה לא סעיף התמיכות. זה סעיף ההפעלה, לא התמיכות בשטח. 

היו"ר יעקב ליצמן:

	מי בעד פנייה מס' 574 ירים את ידו? מי נגד? אושר, תודה רבה. 

רחמים מלול:

	אדוני היושב ראש, כל  פנייה בנושא הבריאות שעוברת, אני מגיש רביזיה. 

היו"ר יעקב ליצמן:

	אנחנו בפנייה מס' 583 – בריאות, תיקון טעות.

גלעד שמיר:

	בשבוע שעבר הועבר בטעות סכום של כ-45 מיליון למכון לרפואה משפטית במקום לבתי החולים הכלליים. אנחנו רוצים להחזיר את הכסף. הם כבר התקשרו אלינו ושאלו מה פשר הסכום שנפל עליהם.

היו"ר יעקב ליצמן:

	מי בעד 583 ירים את ידו? מי נגד?

רחמים מלול:

	 רביזיה. 

היו"ר יעקב ליצמן:

	רביזיה.  גם על הפנייה הקודמת יש רביזיה. תודיע מהר לשר. 

אמנון כהן:

	 שיתייחסו לחברי הכנסת שמבקשים רביזיה. הם לא מבקשים סתם.

היו"ר יעקב ליצמן:

אנחנו בפנייה מס' 581, 582- תמ"ס, ושוב יש לנו תיקון טעות. 

אמיר אסרף:

	קרתה כאן טעות סופר. פשוט הפכו בין מינוס לפלוס ובמקום להעביר כסף, לקחנו משם כסף.  כפי שהוסבר פעם קודמת, הוצאות השמירה והאבטחה שנכפו על השרים לאחר רצח השר זאבי ז"ל, גרמו לדרישות מוגברות של השב"כ לאבטחה. כתוצאה מזה,  המשרד נאלץ לשלם 737 אלף ₪ יותר מהתקציב שהוא חזה. ה-737 אלף ₪ הם בגין אותם חודשים שבהם היה צורך באבטחה אישית בביתה של השרה דאז דליה איציק ובכל מקום שבו היא הייתה. אנחנו עכשיו פשוט הופכים. מחזירים  את  ה-737 אלף ₪ ומוסיפים כפי שאנחנו היינו אמורים מלכתחילה.

היו"ר יעקב ליצמן:

	מי בעד פנייה מס' 581,582 ירים את ידו? מי נגד? אושר, תודה רבה. 

	אנחנו עוברים לבקשה מס' 018-39 – הפקת שידורים קהילתיים וביצוע תוכנית המספור. 


אמנון כהן:

	 אין רפרנט. אני רוצה לקבל פה הסברים.

היו"ר יעקב ליצמן:

	אנחנו בבקשה מס' 058-70 – שיכון.

אמנון כהן:

	 את זה אני אישרתי.

היו"ר יעקב ליצמן:

	אישרת. מי בעד בקשה מס' 058-70? מי נגד? אושר. 	

	אנחנו בבקשה מס' 022-40 – תחבורה. 

סימון ולדימיר:

	זה העברה בין סעיפי תקציב. שינוי חיצוני בהוצאות השכר בין מספר לשכות ובין מספר אגפים. 

היו"ר יעקב ליצמן:

	מי בעד 022-40 ירים את ידו? מי נגד? אושר.

היו"ר יעקב ליצמן:

	אנחנו בבקשה מס' 018-39 שידורים קהילתיים

אמנון כהן:

	 תסביר לנו בבקשה מה קורה כאן. 

אורן גלעד:

	הסיבה שזה לא נכנס לתוך הפנייה שאישרתם לפני כשבוע של עודפים מחויבים, זה פוצל ממנה, היא מכיוון שהייתה שם פשוט טעות של חשב ששכח. אני לא יודע איך, אבל פשוט לא העבירו סכום של 620 אלף כהתחייבות. 

היו"ר יעקב ליצמן:

	80% מההצבעות היום הם רק תיקוני טעויות.

אורן גלעד:

	צר לי שאני מוסיף על הסטטיסטיקה. זוהי בסך הכל טעות של חשב. מדובר בשני סעיפים ואחד מהם הוא בתוכנית מספור.  יש שינוי של כל מערכת המספור במדינת ישראל. זה משהו שעובדים עליו. אני מקווה שזה יקרה בשנה הבאה ויוסיפו עוד ספרה ואז יהיו מספיק ספרות לכל הייעודים שיש בשבילם מספרי טלפונים. כמובן  שביצוע הדבר הזה עולה כסף, זה אחד מהסעיפים. הנושא השני הוא תמיכה בהפקת שידורים קהילתיים. 

אמנון כהן:

	 כיצד נקבע באילו רשויות ובאילו ערים יהיו שידורים קהילתיים?

אורן גלעד:

	שידורים קהילתיים ברב הערוצי יש בכל האזורים. הכוונה היא לחלק את המדינה לשבעה אזורים ובהם יינתנו חדשות מקומיות על כל אזור ואזור. למעשה, זה יקיף את כל הארץ. כלומר, יהיה מדובר על דברים שהם לא כלל ארציים, אלא אך ורק אזוריים. 

אמנון כהן:

	 כרגע אין בכל הארץ.

אורן גלעד:

	אני חושב שיש בכל הארץ, אלא שזה  כרגע פשוט מחולק בצורה קצת שונה. זה בדיוק עובר איזשהי אורגניזציה מחדש. מנסים קצת לייעל את זה כדי לשפר את הרמה. 

אמנון כהן:

	 מי אחראי על זה?

אורן גלעד:

	המועצה לשידורי כבלים ולוויין שהיא גוף ששייך למשרד התקשורת. זהו גוף שהוא בתוך הממשלה, אבל הוא לא רק משרד התקשורת. הוא מופעל על ידי מינהלת ששייכת למשרד התקשורת, עובדים של משרד התקשורת. 

היו"ר יעקב ליצמן:

	מי בעד 018-39 ירים את ידו? מי נגד? אושר.

	אמנון, האם אתה מסיר את העיכוב  מהבקשה של התמ"ס? 

טמיר כהן:

	בקשה מספר 019-36.

היו"ר יעקב ליצמן:

	הוא מוריד. אני עושה הפסקה בדיון של חצי שעה.


הישיבה הופסקה בשעה 10:35
הישיבה חודשה בשעה 11:00.


היו"ר יעקב ליצמן:

	אני מחדש את הישיבה. אנחנו דנים עכשיו בפנייה מס' 587- בריאות. העברת 85 מיליון לשם הסכם להעברת נכסי ההסתדרות לקופת חולים. 

צביקה חלמיש:

	יש את הסכם ההבראה משנת 1994 בין מדינת ישראל, קופת חולים וההסתדרות. במסגרת ההסכם נשאר החלק האחרון של ההסכם שההסתדרות צריכה להעביר נכסים לקופת חולים כללית. הנכסים לא הועברו כי במהלך חתימת ההסכם היה ברור לפחות להסתדרות שהעברת הנכסים היא פטורה ממס. בסופו של דבר התברר כי העברת הנכסים כן חייבת במס. כתוצאה מזה הוכן הסכם שהוא המשך להסכם משנת 1994 שבו ההסתדרות מעבירה איזשהם נכסים למדינת ישראל, מדינת ישראל גם נותנת איזשהי השתתפות שכולה בסופו של דבר חוזרת למדינה. כל ה-85 מיליון שקל זה תשלום מסים. זה יאפשר את סיום אותו הסכם משנת 1994. 

עופר חוגי:

	 ההסתדרות הייתה צריכה לשלם את ה-85 מיליון ועכשיו המדינה מממנת את ההסתדרות. זהו המצב, צריך לומר את הדברים על השולחן. בזמנו, היה פה עמיר פרץ והוא דיבר, ואז המדינה לא הסכימה, רק מה? בגלל אתנן פוליטי שהיה בזמנו שבו נתנו לעמיר פרץ , נתנו לו את ה-85 מיליון. יש להסתדרות מספיק נכסים ב-85 מיליון שקל ושהמדינה תיקח אותם. אני יכול ללמד את מס הכנסה איך לעקל את הנכסים. זו לא בעיה.

צביקה חלמיש:

	עופר, אני רוצה להזכיר שזוהי כבר העברה שנייה. הייתה העברה של 60 מיליון שקל לתקציב מינהל מקרקעי ישראל שוועדת הכספים אישרה. חלק מההסכם זה כולל העברת שני נכסים לטובת מדינת ישראל. 

עופר חוגי:

	 כן, אבל יש פה מימון של 85 מיליון ₪ שהמדינה מממנת. 

צביקה חלמיש:

	החלק הראשון כבר אושר בוועדה. כלומר, הנושא הוצג בוועדה. החלק ההוא תוקצב במינהל והחלק הזה מתוקצב בתקציב משרד האוצר.

אנה שניידר:

	איפה ההסכם?

צביקה חלמיש:

	אני אבקש שישלחו אותו בפקס.

אנה שניידר:

 יש כאן למעשה שני מצבים. אם יש הסכם שאשר כבר על ידי הוועדה ועכשיו אתם מבקשים להעביר כסף רק כדי לבצע את ההסכם אז זה מצב אחד. אם יש חלק נוסף של ההסכם שעדיין לא אושר בוועדה ואתם מבקשים עכשיו להעביר כסף לצורך העניין אז אולי צריך להביא את אותו חלק מההסכם לדיון בוועדה כדי שהוועדה תוכל להשתכנע.

צביקה חלמיש:

	ההסכם כולו הוצג פעם קודמת. אני לא יודע לתת לך תשובה האם הוועדה אישרה אז ההעברה תקציבית או האם היא אישרה את ההסכם. אבל, ההסכם כולו הוצג פעם קודמת וכתוצאה מזה הוועדה אישרה את התקצוב של ה-61 מיליון מינהל מקרקעי ישראל. זה חלק מאותו הסכם. 

אנה שניידר:

	אז יכול להיות שזה גם חלק ממה שכבר אושר ולמעשה, אין לוועדה שיקול דעת גדול בעניין הזה. כי אם יש פה הסכם שצריך לבצע אותו אז מה הוועדה יכולה לומר שהיא - - -

עופר חוגי:

	 אנה, אני לא חושב שיש הסכם. 

צביקה חלמיש:

	יש הסכם, עכשיו.

עופר חוגי:

	 את זה לא ראיתי. תביא לי את ההסכם ואחר כך נדבר. 

אנה שניידר:

	היו פה כמה דיונים על העברת נכסי ההסתדרות.

עופר חוגי:

	היה אז אתנן פוליטי בשביל זה. 

צביקה חלמיש:

	הנושא הזה נמצא במשא  ומתן יותר משנה. 

עופר חוגי:

	 אז נסגר על ששים מיליון והסכום של ה-85 מיליון הוא חדש.

צביקה חלמיש:

	לא. האז זה 85+60. 

אנה שניידר:

	אני מציעה שנבקש שיעבירו את ההסכם ואז נראה מה זה. 



היו"ר יעקב ליצמן:

	בינתיים עד שנקבל את ההסכם, נעבור לפנייה מס' 588, 589 – תחבורה, מע"צ.

סימון ולדימיר:

	מדובר בפנייה שמכסה את הגירעון בשכר שנוצר בין היתר בעקבות ההתייעלות של המערכת. בין היתר, זה עלויות הפרישה. 

עופר חוגי:

	 מה זה ארגוני תעופה?

אנה שניידר:

	יש פה עוד דבר, מימון הוצאות בגין ארגוני תעופה ומטאורולוגיה בינלאומיים?

סימון ולדימיר:

	משרד התחבורה משלם לארגונים בינלאומיים לצורך השתתפות בארגונים בינלאומיים ויש להם הרבה. יש להם למשל, בתחום היבשה, התעופה. 

אנה שניידר:

	האם הם לא ידעו את זה בתחילת השנה?

סימון ולדימיר:

	אנחנו ידענו הרבה מאוד דברים בתחילת השנה. אבל, הדברים הם דינמיים, הדברים השתנו. בחלק מהדברים נוצרו גירעונות והרי גם חלו לא מעט קיצוצים במהלך השנה בתקציבי קניות ושכר. יש סעיפים קשיחים לחלוטין שלא ניתן לכפות עליהם קיצוץ כפי שאתה מקצץ בסעיפים אחרים. עכשיו זה התאמות אחרונות של סוף שנה.

היו"ר יעקב ליצמן:

	רבותיי, מי בעד 588, 589 ירים את ידו? מי נגד? אושר פה אחד. 

סימון ולדימיר:

	אני מודה לכם מאוד.

היו"ר יעקב ליצמן:

	אנחנו חוזרים לפנייה מס' 587. קיבלנו את ההסכם בפקס.

עופר חוגי:

אני רוצה לשאול איפה קופת חולים בהסכם?


צביקה חלמיש:

	קופת חולים היא לא צד להסכם הזה. קופת החולים היא צד בהסכם בין קופת חולים לההסתדרות. 

עופר חוגי:

	 בקיצור, אתה מממן את ההסתדרות. 

צביקה חלמיש:

	אני סוגר את ההסכם. 

עופר חוגי:

	 ההסתדרות הייתה צריכה לשלם את הכסף. אין לה לשלם את זה. היא שמה לך אקדח על הרקה ואומרת: אני לא מעבירה נכסים לקופת החולים הכללית אם אתה לא תעביר לי כסף. זה המצב. 

אנה שניידר:

	לא. תראה, כתוב פה כך: "הואיל ועל פי ההסכם המשלים" ויש הגדרה מה זה הסכם משלים  שהוא הסכם בין  ההסתדרות לבין שירותי בריאות שזה קופת חולים. "הואיל ועל פי ההסכם המשלים הוסכם בין ההסתדרות לבין שירותי בריאות כי יישום הסכם ההבראה ייעשה בין היתר", ויש הגדרה מה זה הסכם הבראה. הסכם הבראה זה הסכם שבין המדינה לבין ההסתדרות ובין אחרים באשר להבראת שירותי בריאות כללית, לשעבר קופת חולים כללית, ולפירעון והסדר חובות ההסתדרות לשירותי בריאות. 

"הואיל והוסכם כי יישום ההבראה ייעשה בין היתר על ידי העברת נכסים לשירותי בריאות, ולשם כך אף ניתנו לשירותי בריאות ייפוי כוח בלתי חוזר לשם העברת הנכסים, והואיל ונותרו לביצוע התחייבויות על פי ההסכם ההבראה אשר על ההסתדרות לבצען ואשר היא מבקשת לבצען, והואיל וההסתדרות ושירותי בריאות פנו למדינה בבקשה כי תסייע להן בהשלמת ביצוע ההתחייבויות, והואיל ועל פי החלטת הממשלה השלמת יישום הסכם ההבראה תבוצע במסגרת העסקה כמפורט להן בחוזה זה, והואיל ובין ההסתדרות ובין שירותי בריאות נכרת הסכם העקרונות (כהגדרתו להלן)", ועכשיו הם מסכימים על כל מה שהם מסכימים כאן. אני לא יודעת איפה מופיע כאן אותם 85 מיליון. 

עופר חוגי:

איך משען קשורה לעסק?
	
צביקה חלמיש:

	משען מעבירה נכסים למדינת ישראל. למעשה, ההסכם כולל גם את משען שהיא מעבירה נכסים שזה במסגרת תרומת ההסתדרות לסיום הסכם ההבראה. 

עופר חוגי:

	לא, כתוב: "מתחמי משען יוחזרו למינהל והנכסים המועברים יועברו לבעלות שירותי בריאות". הכל זה פיקציה,  יש פה עבודה בעיניים. מחלקים את הסחורה בין החבר'ה, והמדינה צריכה לשלם 85 מיליון שקל. 

צביקה חלמיש:

	לא. ההסתדרות משעבדת את הנכסים של משען לצורך קבלת הלוואה כדי לשמש אותה לסיים את אותו הסכם. מדינת ישראל פודה ולוקחת את הנכסים של משען עבורה. הנכסים של משען עוברים למדינת ישראל. 

עופר חוגי:

	 האם משען תשלם דמי שכירות למדינה? זה כמו שאתה אומר לי שהמדינה לקחה את הנכסים של הכללית. היא נתנה שלושה מיליארד שקל לכללית ולקחה את הנכסים ולא עשו מזה כלום. 

צביקה חלמיש:

	בכללית המדינה קיבלה אופציה לקחת את הנכסים. היא לא לקחה. פה הנכסים עוברים למינהל, המינהל לוקח את הקרקע, יפתח אותה וישווק אותה. עוברים פיזית, משען לא יהיו שם יותר, לא לשימוש ולא לשום דבר אחר. 

עופר חוגי:

	 רשת משען היא רשת של בתי אבות. 

צביקה חלמיש:

	נכון. אלה שני נכסים שהם כרגע לא בשימוש כבתי אבות. 

עופר חוגי:

	 אלו נכסים אלה?

צביקה חלמיש:

	אורים וכרמית. כרמית נמצאת ליד ירושלים ואורים נמצא בסמוך לקריית טבעון.

עופר חוגי:

	 המינהל ישווק את זה בתור קרקע.

צביקה חלמיש:

	כן. 

עופר חוגי:

	 האם זה שווה 85 מיליון? איזו מן הערכה זו? לי נראה שיש פה איזה פיקציה ושרצו להעביר כסף לההסתדרות.

צביקה חלמיש:

	לא. הנכסים בסוף התהליך יהיו נכסי מדינת ישראל, חד משמעית.

עופר חוגי:

	 האם שווי שני הנכסים האלה הוא 85 מיליון?

צביקה חלמיש:

	ערך שני הנכסים האלה יכול להגיע אפילו עד 100 מיליון שקל. המינהל פודה אותם ב-61 מיליון שקל. 
אנה שניידר:

	זה כתוב בסעיף 7, יש פה פיקדון. "בתוך שלושים יום מחתימת חוזה זה יפקידו המינהל  והחשב הכללי פיקדון בידי נאמן. סכום הפיקדון 146 מיליון. סכום הפיקדון יועבר כלהלן: 61 מיליון יועבר על ידי המינהל, יתרת סכום הפיקדון  תועבר על ידי החשב הכללי. ההפרש בין 146  ל-61 זה ה-85. 

	בסעיף 8 כתוב כי "הוראות חוזה זה מותנות בקיום כל התנאים המתלים הבאים. 8.1.1 אישור ועדת התמיכות לתשלום החשב הכללי, בהתאם להוראות סעיף 7.3.2", שזה ה-85 מיליון, "אישור ועדת הכספים של הכנסת לתקצוב הסכום הנדרש לביצוע התשלום על פי הוראות סעיף 7.3.2."

	הואיל וההסכם הזה כבר נחתם, והואיל וההסכם הזה אושר, כל מה שנדרש עכשיו בעצם הוא אישור ועדת הכספים לפי הסעיף הזה על ה-85 מיליון.

עופר חוגי:

	 בזמנו, ההסתדרות מכרה את הנכסים האלו לקבלן כלשהו ויש דיון בבית משפט על זה.

צביקה חלמיש:

	לא, אין דיון בבית משפט. אותו יזם הבטיח את אחד הנכסים למשרד הקליטה. מסתבר שהאופציה שלו מול משען הסתיימה. למעשה, אין לו זכות על הנכס. התביעה היא בינו לבין משרד הקליטה. משען היא לא צד. היום מבחינת משען, הנכס הוא פנוי  לחלוטין. 

עופר חוגי:

	אבל, הנכס הזה נמכר על ידי ההסתדרות אליו.

צביקה חלמיש:

	לא, לא נמכר. היזם הזה קיבל אופציה. הוא לא מימש אותה כי הוא לא חתם על הסכם מול משרד הקליטה. התביעה היא כרגע בינו לבין משרד הקליטה, לא קשור למשען. 

עופר חוגי:

	 אבל בסך הכל, יש העברה כספית של המדינה לההסתדרות.

צביקה חלמיש:

	ההסתדרות לא מקבלת שקל בצורה ישירה. ההסדר הזה, כולל השתתפות של המדינה, סכום יותר גבוה מהשתתפות המדינה חוזר למדינה בצורת מסים. כפי שאמרתי, כאשר חתמו את ההסכם בשנת 1994, ההנחה הייתה שהנכסים עוברים ואין חבות במס, ולכן המדינה גם כאן  כמי שהייתה שותפה אז להסכם, החליטה להתערב כדי לסיים את ההסכם. למעשה, כשההסתדרות הסכימה לסייע לשירותי בריאות כללית, ובהסכם כתוב שהיא תסייע בהעברת נכסים, כולל נכסים שלה, כולל נכסים של משען, אף אחד שם לא חשב שכשהוא נותן עכשיו נכסים הוא עוד יצטרך להוסיף מזומן למדינת ישראל בגין המסים. הוא לא התכוון לסייע למדינת ישראל. הוא התכוון לסייע לקופת חולים כללית.

אנה שניידר:

	הדיון קצת מיותר היום כי זה בעצם ביצוע של הסכם. 


היו"ר יעקב ליצמן:

	 כן. מי בעד פנייה מס' 587 ירים את ידו? מי נגד? אושר, תודה רבה. 

	נשארה על השולחן  רק הרביזיה של חבר הכנסת רחמים מלול. אני סוגר את הישיבה. 



הישיבה ננעלה בשעה 11:35.





